ພະແນກ ປທສ ແຂວງບໍລິຄຳໄຊ ຈັດຕັ້ງເຊື່ອມຊືມເອກະສານໃຫ້ແກ່ພະນັກງານ-ສະມາຊິກພັກ ພາຍໃນຂົງເຂດຂອງຕົນຂື້ນ.
ໃນຕອນເຊົ້າວັນທີ 14 ມັງກອນ 2021 ທີ່ຜ່ານມານີ້, ພະແນກໄປສະນີ, ໂທລະຄົມມະນາຄົມ ແລະ ການສື່ສານ ແຂວງບໍລິຄຳໄຊ ໄດ້ເຜີຍແຜ່ເຊື່ອມຊືມເອກະສານ ເພື່ອຫວນຄືນມູນສອງວັນປະຫວັດສາດຂອງຊາດຂື້ນ ຢູ່ທີ່ຫ້ອງປະຊຸມບໍລິສັດ ລາວໂທລະຄົມ ມະຫາຊົນ ສາຂາແຂວງບໍລິຄຳໄຊ ເອກະສານທີ່ນຳມາເຜີຍແຜ່ເຊື່ອມຊຶມໃນຄັ້ງນີ້ມີ 3 ເອກະສານຄື: 1) ວັນສະຖາປານາສາທາລະນະລັດ ປະຊາທິປະໄຕ ປະຊາຊົນລາວ ວັນຊາດທີ 2 ທັນວາ ຄົບຮອບ 45 ປີ, 2) ວັນຄ້າຍວັນເກີດປະທານໄກສອນ ພົມວິຫານ ຄົບຮອບ 100 ປີ, 3) ຜົນສໍາເລັດກອງປະຊຸມໃຫຍ່ ຄັ້ງທີ II ຄະນະພັກຮາກຖານພະແນກ ປທສ ແຂວງບໍລິຄຳໄຊ ແລະ ຂໍ້ກຳນົດ ວ່າດ້ວຍພາລະບົດບາດ, ໜ້າທີ່, ສິດ ແລະ ແບບແຜນວິທີເຮັດວຽກຂອງຄະນະພັກຮາກຖານ. ໃຫ້ກຽດເຜີຍແຜ່ເອກະສານໃນຄັ້ງນີ້ມີທ່ານ ລັງສີ ແກ້ວວິເສດ ເລຂາຄະນະພັກຮາກຖານ ຫົວໜ້າພະແນກ ປທສ ແຂວງ ແລະ ທ່ານ ຫົງວິໄລ ຈູນລະມູນຕີ ຮອງເລຂາຄະນະພັກຮາກຖານ ອຳນວຍການ ບໍລິສັດ ລາວໂທລະຄົມ ມະຫາຊົນ ສາຂາແຂວງບໍລິຄຳໄຊ, ມີບັນດາພະນັກງານ-ສະມາຊິກພັກ ພາຍໃນຂົງເຂດ ປທສ ເຂົ້າຮ່ວມຮັບຟັງຢ່າງພ້ອມພຽງ.